Lugege Joosua 1:3-9
Anna oma tee Issanda hooleks ja looda tema peale; küll ta toimetab kõik hästi! (Psalm 37:5)
Mulle meeldib planeerida oma tegevusi lähinädalateks ja kuudeks ette. Samuti on mul olnud kalduvus õpetada ka lähedasi oma elu korraldamisel. Kuid hiljuti tundsin, et Jumal püüab mu mõtteviisi muuta. Mõistsin, et pean tegema väikese ususammu, mis viib mind mugavustsoonist välja. Usaldasin selles Jumalat, kes võib anda jõudu ja tarkust, et viia lõpule kõik, mida
tema minult ootab. Ususamm tähendas kellegi külastamist, keda ma väga hästi ei tundnud. Olin ärevuses, kuid usaldasin Jumalat ja läksin. Kohtusin vanema üksiku naisega, kellega
kujunes imeline vestlus. Kogesin selle läbi õnnistust ja sama käis tolle naise kohta. Olin tänulik, et talle külla läksin. See visiit oli esimene samm minu paljudest väikestest ususammudest. Kui lubame Jumalal end juhtida, näitab ta meile võimalusi selle maailma muutmiseks.
Kathleen R. Brewer (New Brunswick, Kanada)
PALVE:
Kõikvõimas Isa, juhi meid uutele ususammudele ja anna meile julgust astuda välja oma mugavustsoonist, et Sind teenida. Me palvetame, nagu su Poeg meid õpetas: „Isa! Pühitsetud olgu sinu nimi, sinu riik tulgu! Meie igapäevast leiba anna meile päevast päeva, ja anna meile andeks meie patud, sest meiegi anname andeks igaühele, kes on meile võlgu! Ja ära lase meid sattuda kiusatusse!” (Lk 11:2-4) Aamen.
PÄEVA MÕTISKLUS:
Väikeste ususammudega saan maailma muuta.
PALVE TULIPUNKT:
ÜKSILDASED INIMESED